રાજની ગંભીર પરિસ્થિતિ જોઈને અમે તેને ભાભા હૉસ્પિટલમાંથી લીલાવતી હૉસ્પિટલમાં શિફ્ટ કર્યો હતો એમ જણાવતાં જયેશ મહેતાએ કહ્યું હતું કે ‘ત્યાંના ડૉક્ટરોએ અમને તેનું બ્રેઇન ડેડ થઈ ગયું હોવાની જાણકારી આપી હતી. ડૉક્ટરોની વાત સાંભળીને અમને તરત જ રાજના અવયવો દાન કરવાનો વિચાર આવ્યો હતો. આમ પણ ઘોઘારી વીસા શ્રીમાળી શ્વેતામ્બર મૂર્તિપૂજક જૈન રાજ નાનપણથી જ ધર્મિષ્ઠ હતો. તેણે નાની ઉંમરમાં જ ઉપધાન તપ, સિદ્ધિ તપ, અઠ્ઠાઈ તપ, શત્રુંજયની ૯૯ યાત્રા જેવાં અનેક તપ કર્યા હતાં. ધર્મમય જીવન જીવેલા રાજનાં ઑર્ગન્સ દાન કરીને મૃત્યુ બાદ પણ રાજ અન્યોમાં જીવતો રહે એવી તેના પપ્પા નવીનચંદ્ર, મમ્મી નીલાબહેન, ભાઈ મિતેન અને પરિવારજનોને ભાવના થઈ આવી હતી.’